CELEX: 32021D1694
Language: el
Date: 2021-09-21 00:00:00
Title: Απόφαση (ΚΕΠΠΑ) 2021/1694 του Συμβουλίου της 21ης Σεπτεμβρίου 2021 προς υποστήριξη της καθολικής ισχύος, της εφαρμογής και της ενίσχυσης της σύμβασης για την απαγόρευση ή περιορισμό χρήσης ορισμένων συμβατικών όπλων που μπορούν να θεωρηθούν ως εξαιρετικώς επιβλαβή ή ως προκαλούντα αδιακρίτως αποτελέσματα (CCW)

22.9.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 334/14
               
            
         ΑΠΟΦΑΣΗ (ΚΕΠΠΑ) 2021/1694 ΤΟΥ ΣΥΜΒΟΥΛΙΟΥ
         της 21ης Σεπτεμβρίου 2021
         προς υποστήριξη της καθολικής ισχύος, της εφαρμογής και της ενίσχυσης της σύμβασης για την απαγόρευση ή περιορισμό χρήσης ορισμένων συμβατικών όπλων που μπορούν να θεωρηθούν ως εξαιρετικώς επιβλαβή ή ως προκαλούντα αδιακρίτως αποτελέσματα (CCW)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 31 παράγραφος 1,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Η συνολική στρατηγική της Ευρωπαϊκής Ένωσης για την εξωτερική πολιτική και την πολιτική ασφάλειας που εγκρίθηκε το 2016 («συνολική στρατηγική της ΕΕ») υπογραμμίζει ότι η Ένωση θα εντείνει τη συμβολή της στη συλλογική ασφάλεια.
                  
               
                     (2)
                  
                  
                     Η συνολική στρατηγική της ΕΕ σημειώνει ότι η Ένωση υποστηρίζει σθεναρά την οικουμενική, πλήρη εφαρμογή και επιβολή πολυμερών συνθηκών και καθεστώτων περί αφοπλισμού, μη διάδοσης και ελέγχου των όπλων.
                  
               
                     (3)
                  
                  
                     Μια τέτοια πράξη, και συγκεκριμένα η σύμβαση των Ηνωμένων Εθνών για την απαγόρευση ή περιορισμό χρήσης ορισμένων συμβατικών όπλων που μπορούν να θεωρηθούν ως εξαιρετικώς επιβλαβή ή ως προκαλούντα αδιακρίτως αποτελέσματα («CCW»), ρυθμίζει τη χρήση, σε ένοπλες συγκρούσεις, ορισμένων συμβατικών όπλων που θεωρείται ότι προκαλούν υπερβολικό πόνο στους μαχίμους ή ότι βλάπτουν αδιακρίτως τους αμάχους.
                  
               
                     (4)
                  
                  
                     Η ΕΕ επιθυμεί να συμβάλει στην οικουμενική, πλήρη εφαρμογή και ενίσχυση της CCW έτσι ώστε να παραμείνει ισχυρό και αποτελεσματικό μέρος του πολυμερούς συστήματος αφοπλισμού, μη διάδοσης και ελέγχου των όπλων.
                  
               
                     (5)
                  
                  
                     Η έκτη διάσκεψη αναθεώρησης της CCW, που έχει προγραμματιστεί για τον Δεκέμβριο του 2021, θα καθορίσει τις προτεραιότητες της CCW για τα επόμενα έτη καθώς και τις στρατηγικές και τους μηχανισμούς για τη μετατροπή αυτών των προτεραιοτήτων σε δράση.
                  
               
                     (6)
                  
                  
                     Η Ένωση επιθυμεί να συμβάλει στην αποτελεσματική εφαρμογή των συστάσεων και των αποφάσεων της έκτης διάσκεψης αναθεώρησης της CCW,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Ένωση υποστηρίζει τα ακόλουθα έργα:
            
                        1)
                     
                     
                        προετοιμασία για την έκτη διάσκεψη αναθεώρησης της CCW και ενέργειες σε συνέχεια αυτής·
                     
                  
                        2)
                     
                     
                        υποστήριξη της καθολικής ισχύος της CCW·
                     
                  
                        3)
                     
                     
                        διευκόλυνση των συζητήσεων σχετικά με τα ανεπαρκώς διερευνημένα, αναδυόμενα και οριζόντια ζητήματα που παρουσιάζουν ενδιαφέρον για τη CCW.
                     
                  Αναλυτική περιγραφή των εν λόγω έργων εκτίθεται στο παράρτημα της παρούσας απόφασης.
         
         
            Άρθρο 2
            
               1.   Ο ύπατος εκπρόσωπος της Ένωσης για θέματα εξωτερικής πολιτικής και πολιτικής ασφαλείας («ΥΕ») είναι αρμόδιος για την εφαρμογή της παρούσας απόφασης.
            
            
               2.   Η τεχνική υλοποίηση των έργων που αναφέρονται στο άρθρο 1 εκτελείται από το Γραφείο Αφοπλισμού των Ηνωμένων Εθνών (UNODA).
               Το UNODA ασκεί τα καθήκοντά του υπό την ευθύνη του ΥΕ. Προς τούτο, ο ΥΕ συνομολογεί τις απαραίτητες ρυθμίσεις με το UNODA.
            
         
         
            Άρθρο 3
            
               1.   Το ποσό δημοσιονομικής αναφοράς για την υλοποίηση των έργων που αναφέρονται στο άρθρο 1 ανέρχεται σε 1 603 517,64 EUR.
            
            
               2.   Η διαχείριση των δαπανών που χρηματοδοτούνται από το ποσό δημοσιονομικής αναφοράς της παραγράφου 1 πραγματοποιείται σύμφωνα με τις διαδικασίες και τους κανόνες που εφαρμόζονται στον προϋπολογισμό της Ένωσης.
            
            
               3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 2. Προς τούτο, η Επιτροπή συνάπτει την απαραίτητη συμφωνία με το UNODA. Η εν λόγω συμφωνία ορίζει ότι το UNODA οφείλει να εξασφαλίζει την προβολή της συνεισφοράς της Ένωσης κατά τρόπο κατάλληλο για το ύψος της εν λόγω συνεισφοράς.
            
            
               4.   Η Επιτροπή επιδιώκει να συνάψει τη συμφωνία που αναφέρεται στην παράγραφο 3 το ταχύτερο δυνατό μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της εν λόγω συμφωνίας.
            
         
         
            Άρθρο 4
            
               1.   Ο ΥΕ υποβάλλει έκθεση στο Συμβούλιο σχετικά με την εφαρμογή της παρούσας απόφασης βάσει τακτικών τριμηνιαίων εκθέσεων που εκπονεί το UNODA. Οι εν λόγω εκθέσεις χρησιμεύουν ως βάση για την αξιολόγηση που πραγματοποιεί το Συμβούλιο.
            
            
               2.   Η Επιτροπή υποβάλλει έκθεση στο Συμβούλιο επί των δημοσιονομικών πτυχών του έργου που αναφέρεται στο άρθρο 1.
            
         
         
            Άρθρο 5
            Η παρούσα απόφαση αρχίζει να ισχύει από την ημέρα της έκδοσής της.
            Λήγει 24 μήνες μετά την ημερομηνία σύναψης της συμφωνίας που αναφέρεται στο άρθρο 3 παράγραφος 3. Ωστόσο, λήγει έξι μήνες μετά την ημερομηνία έναρξης ισχύος της εάν δεν έχει συναφθεί συμφωνία εντός της εν λόγω περιόδου.
         
         
            Βρυξέλλες, 21 Σεπτεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               G. DOVŽAN
            
         
      
      
         
            ΠΑΡΑΡΤΗΜΑ
            ΕΓΓΡΑΦΟ ΕΡΓΟΥ
            Έργο προς υποστήριξη της καθολικής ισχύος, της εφαρμογής και της ενίσχυσης της Σύμβασης για την απαγόρευση ή περιορισμό χρήσης ορισμένων συμβατικών όπλων που μπορούν να θεωρηθούν ως εξαιρετικώς επιβλαβή ή ως προκαλούντα αδιακρίτως αποτελέσματα (CCW) – HR(2021) 124
            ΣΚΕΠΤΙΚΟ ΚΑΙ ΙΣΤΟΡΙΚΟ
            Η Σύμβαση του 1980 για την απαγόρευση ή περιορισμό χρήσης ορισμένων συμβατικών όπλων που μπορούν να θεωρηθούν ως εξαιρετικώς επιβλαβή ή ως προκαλούντα αδιακρίτως αποτελέσματα (CCW), περισσότερο γνωστή ως «Σύμβαση για ορισμένα συμβατικά όπλα», άρχισε να ισχύει στις 2 Δεκεμβρίου 1983. Ο Γενικός Γραμματέας των Ηνωμένων Εθνών είναι ο θεματοφύλακας της Σύμβασης και των πρωτοκόλλων τα οποία προσαρτώνται σε αυτή.
            Η CCW συνιστά βασική πράξη του διεθνούς ανθρωπιστικού δικαίου, αποτελούμενη από σύμβαση-πλαίσιο που καθορίζει το γενικό πεδίο εφαρμογής και τους κανόνες λειτουργίας, καθώς και από πέντε προσαρτημένα πρωτόκολλα, καθένα από τα οποία απαγορεύει ή ρυθμίζει συγκεκριμένο είδος όπλων. Κάθε πρωτόκολλο συνιστά επίσης αυτοτελή νομική πράξη με δική του διαδικασία συμμετοχής και, σε ορισμένες περιπτώσεις, με δικό του μηχανισμό εφαρμογής.
            Η Σύμβαση έχει αποδειχτεί ένας ευέλικτος μηχανισμός που μπορεί να αντιμετωπίζει ευρύ φάσμα αναδυόμενων προκλήσεων όσον αφορά τα μέσα και τις μεθόδους πολέμου, συμβάλλοντας με τον τρόπο αυτό στην κωδικοποίηση και την προοδευτική εξέλιξη του διεθνούς ανθρωπιστικού δικαίου (ΔΑΔ). Ειδικότερα, η ευελιξία αυτή επέτρεψε στη Σύμβαση να προσθέσει νέα πρωτόκολλα στα αρχικά τρία που εγκρίθηκαν το 1980 — το πρωτόκολλο IV σχετικά με τα όπλα λέιζερ που προκαλούν τύφλωση το 1996 και το πρωτόκολλο V για τα εκρηκτικά κατάλοιπα πολέμου το 2003. Επιπλέον, το πεδίο εφαρμογής της Σύμβασης και των πρωτοκόλλων της διευρύνθηκε το 2001, ώστε να εφαρμόζεται σε μη διεθνείς ένοπλες συγκρούσεις. Επιπροσθέτως, στο πλαίσιο ομάδας κυβερνητικών εμπειρογνωμόνων έχουν συζητηθεί διάφορα ζητήματα που δεν καλύπτονται από τα πρωτόκολλα, εκ των οποίων το πιο πρόσφατο είναι οι αναδυόμενες τεχνολογίες στον τομέα των φονικών αυτόνομων οπλικών συστημάτων (LAWS).
            
               1.   ΕΡΓΑ
            
            1.1.   Έργο 1: Προετοιμασία για την έκτη διάσκεψη αναθεώρησης και ενέργειες σε συνέχεια αυτής
            
            1.1.1.   Στόχος του έργου
            Η έκτη διάσκεψη αναθεώρησης της CCW, που έχει προγραμματιστεί για τον Δεκέμβριο του 2021, παρέχει την ευκαιρία στα υψηλά συμβαλλόμενα μέρη να προβούν σε συνολική επανεξέταση της λειτουργίας και του καθεστώτος της Σύμβασης και των πρωτοκόλλων της, καθώς και να αξιολογήσουν την πρόοδο που έχει σημειωθεί στην εφαρμογή των πρόσφατων αποφάσεων. Αναμένεται επίσης ότι τα υψηλά συμβαλλόμενα μέρη θα καθορίσουν τις προτεραιότητες της Σύμβασης για τα επόμενα έτη καθώς και τις στρατηγικές και τους μηχανισμούς για τη μετατροπή αυτών των προτεραιοτήτων σε δράση. Πολλοί εκτιμούν ότι το 2021 θα είναι ένα κρίσιμο έτος για τον καθορισμό της μελλοντικής πορείας της CCW.
            Ο περιορισμένος αριθμός ημερών που διατίθενται για τη συνεδρίαση της προπαρασκευαστικής επιτροπής αλλά και για την ίδια τη διάσκεψη, το ευρύ φάσμα ζητημάτων που σχετίζονται με τη Σύμβαση και τα οποία θα μπορούσαν να εξεταστούν από τη διάσκεψη, σε συνδυασμό με το γεγονός ότι η πανδημία COVID-19 επηρέασε τη δυνατότητα συνέχισης της συνήθους διαδικασίας διαβούλευσης για την προετοιμασία ενός τόσο σημαντικού ορόσημου όπως είναι μια διάσκεψη αναθεώρησης, υπογραμμίζουν στο σύνολό τους την ανάγκη να υποστηριχτεί το ουσιαστικό προπαρασκευαστικό έργο για τη διάσκεψη που συμπληρώνει την τυπική διαδικασία. Επίσης, η ποικιλία των τομέων (όπως ο στρατιωτικός, ο ανθρωπιστικός, ο διπλωματικός και ο επιστημονικός τομέας) που ενέχονται στη διασφάλιση της συμμόρφωσης προς την εφαρμογή της CCW καθιστά επιπλέον όχι μόνο επιθυμητούς αλλά και αναγκαίους για μια ουσιαστική διάσκεψη αναθεώρησης τους πολυμερείς διαλόγους που αντλούν εμπειρογνωμοσύνη από το εθνικό και περιφερειακό επίπεδο πριν από τη διάσκεψη.
            Προκειμένου να διατηρηθεί η δυναμική για μια ουσιαστική προετοιμασία ενόψει της έκτης διάσκεψης αναθεώρησης, ο πυλώνας αυτός αποσκοπεί, σε στενό συντονισμό με αρμόδιους υπαλλήλους της CCW στη Γενεύη, στον απολογισμό των εργασιών που έχουν αναληφθεί κατά τα τελευταία έτη, συμπεριλαμβανομένης της αξιολόγησης της προόδου που έχει επιτευχθεί και των εκκρεμών ζητημάτων. Οι δραστηριότητες προς την κατεύθυνση αυτή θα βοηθήσουν τα υψηλά συμβαλλόμενα μέρη ώστε: i) να αποκτήσουν επικαιροποιημένες γνώσεις σχετικά με τις εξελίξεις που σχετίζονται με τη Σύμβαση και καθένα από τα πρωτόκολλά της, ii) να εντοπίσουν τα κενά και τις προκλήσεις στην εφαρμογή της CCW και τους τρόπους αντιμετώπισής τους, iii) να καθορίσουν εγκαίρως πιθανά θέματα που θα μπορούσαν να εξεταστούν στη διάσκεψη αναθεώρησης και iv) να διαμορφώσουν σχετικές εθνικές και περιφερειακές θέσεις καθώς και πιθανές προτάσεις προς εξέταση στη διάσκεψη. Στόχος είναι να μεγιστοποιηθεί η δυνατότητα για πιο τεκμηριωμένες και εμπεριστατωμένες συζητήσεις και, κατά συνέπεια, για ουσιαστικά αποτελέσματα κατά την έκτη διάσκεψη αναθεώρησης.
            Επιπλέον, η διάσκεψη αναθεώρησης αποτελεί επίσης ευκαιρία να αξιολογηθούν και να αναπτυχθούν περαιτέρω υφιστάμενα εργαλεία, πηγές πληροφοριών και μηχανισμοί για την εφαρμογή της CCW, όπως οι εθνικές ετήσιες εκθέσεις σχετικά με τη συνολική Σύμβαση, το τροποποιημένο πρωτόκολλο ΙΙ και το πρωτόκολλο V. Αναγνωρίζοντας την αξία των εκθέσεων όσον αφορά την παροχή πληροφοριών σχετικά με την πολιτική και τη δράση σε επίπεδο χώρας, καθώς και τη διεθνή συνεργασία και συνδρομή, η πέμπτη διάσκεψη αναθεώρησης του 2016 ανέθεσε στους προέδρους των ετήσιων συνεδριάσεων των υψηλών συμβαλλόμενων μερών να υποστηρίξουν την υποβολή εκθέσεων σε υψηλότερα ποσοστά. Ωστόσο, τα ποσοστά αυτά παραμένουν συνήθως κάτω του 60 %, ενώ εκκρεμεί η συστηματική και ποιοτική ανάλυση των εκθέσεων. Ένα άλλο παράδειγμα είναι η στρατηγική για την προώθηση διεθνούς τεχνικής βοήθειας και την ενίσχυση εθνικών ικανοτήτων για την αντιμετώπιση των απειλών των αυτοσχέδιων εκρηκτικών μηχανισμών (IED). Αυτό περιλαμβάνει το προαιρετικό ερωτηματολόγιο του 2015, αναθεωρημένη έκδοση του οποίου πρόκειται να υποβληθεί το 2021, και τη δήλωση του 2016 σχετικά με τους IED, με έμφαση στην πρόληψη, την ανταλλαγή πληροφοριών, τον μετριασμό των απειλών και την εκπαίδευση σε θέματα κινδύνου.
            Στον απόηχο της διάσκεψης αναθεώρησης, θα διεξαχθούν συζητήσεις σε στενό συντονισμό με τους αρμόδιους υπαλλήλους της CCW, με σκοπό την εκπόνηση στρατηγικών και επακόλουθων ενεργειών για την εφαρμογή των αποφάσεων που θα ληφθούν στη διάσκεψη. Οι συζητήσεις αυτές θα έχουν ως στόχο να βοηθήσουν τα υψηλά συμβαλλόμενα μέρη να προσδιορίσουν πρακτικούς τρόπους παρακολούθησης των εθνικών και των περιφερειακών προσπαθειών εφαρμογής κατά το πενταετές διάστημα μέχρι την έβδομη διάσκεψη αναθεώρησης.
            1.1.2.   Προσδοκώμενα αποτελέσματα του έργου
            
                        α)
                     
                     
                        Πολυμερείς διάλογοι για την ανταλλαγή ευρέος φάσματος απόψεων όσον αφορά τη συμμόρφωση με τη CCW.
                     
                  
                        β)
                     
                     
                        Κοινή αντίληψη μεταξύ των υψηλών συμβαλλόμενων μερών όσον αφορά τους τομείς προτεραιότητας για την προετοιμασία της διάσκεψης αναθεώρησης.
                     
                  
                        γ)
                     
                     
                        Αυξημένη ευαισθητοποίηση και συμβολή των εθνικών εμπειρογνωμόνων στον τομέα της CCW.
                     
                  
                        δ)
                     
                     
                        Βαθύτερη κατανόηση από τους εκπροσώπους της CCW των προκλήσεων εφαρμογής σε εθνικό και περιφερειακό επίπεδο και τρόποι αντιμετώπισης αυτών των δυσκολιών.
                     
                  
                        ε)
                     
                     
                        Ευκαιρίες για τα υψηλά συμβαλλόμενα μέρη να αναπτύξουν και να αποσαφηνίσουν προτάσεις που θα υποβληθούν κατά την έκτη διάσκεψη αναθεώρησης.
                     
                  
                        στ)
                     
                     
                        Υποστήριξη των αρμόδιων υπαλλήλων κατά την ουσιαστική προετοιμασία της έκτης διάσκεψης αναθεώρησης και την εφαρμογή των αποφάσεων της διάσκεψης.
                     
                  1.1.3.   Περιγραφή του έργου
            Πριν και μετά την έκτη διάσκεψη αναθεώρησης θα πραγματοποιηθούν έως τέσσερις θεματικές συνεδριάσεις με θέμα:
            
                        i)
                     
                     
                        ζητήματα που συζητήθηκαν μετά την τελευταία διάσκεψη αναθεώρησης το 2016 και απαιτούν περαιτέρω ανάλυση·
                     
                  
                        ii)
                     
                     
                        πρόσφατες εξελίξεις σχετικά με βασικά άρθρα και τα πέντε πρωτόκολλα της CCW·
                     
                  
                        iii)
                     
                     
                        επιλογές για την παροχή βοήθειας στους αρμόδιους υπαλλήλους στο πλαίσιο της εφαρμογής των αποφάσεων που θα ληφθούν κατά την έκτη διάσκεψη αναθεώρησης.
                     
                  Θα διεξαχθούν εκ των προτέρων διαβουλεύσεις με τους αρμόδιους υπαλλήλους της CCW και τα υψηλά συμβαλλόμενα μέρη προκειμένου να καθοριστούν τα σημεία στα οποία θα εστιαστεί κάθε συνεδρίαση. Οι συνεδριάσεις θα αποσκοπούν στη διευκόλυνση του διαλόγου μεταξύ των υψηλών συμβαλλόμενων μερών. Οι συνεδριάσεις θα περιλαμβάνουν παρουσιάσεις εμπειρογνωμόνων και θα παράσχουν την ευκαιρία στους εκπροσώπους διαφόρων τομέων, συμπεριλαμβανομένου του τομέα της κυβέρνησης, της κοινωνίας των πολιτών και της πανεπιστημιακής κοινότητας, να ανταλλάξουν απόψεις. Ειδικότερα, οι συνεδριάσεις για τη δεύτερη δέσμη θεμάτων θα βοηθήσουν τα υψηλά συμβαλλόμενα μέρη να προετοιμαστούν για την αναθεώρηση κάθε άρθρου και πρωτοκόλλου της Σύμβασης που θα πραγματοποιηθεί στη διάσκεψη αναθεώρησης. Πιο συγκεκριμένα, θα παρασχεθούν στοιχεία στα υψηλά συμβαλλόμενα μέρη για να αποφασίσουν αν θα μπορούσε να πραγματοποιηθεί ενδελεχέστερη επανεξέταση, δράση παρακολούθησης ή τροποποίηση κάποιου άρθρου της Σύμβασης ή των πρωτοκόλλων της, υπό το πρίσμα των σημερινών τάσεων και προκλήσεων. Έπειτα από κάθε συνεδρίαση θα εκπονείται περίληψη των συζητήσεων.
            Εάν υπάρξει περιθώριο χρόνου πριν από τη διάσκεψη αναθεώρησης, θα διοργανωθούν περιφερειακά ή υποπεριφερειακά εργαστήρια που θα επιτρέψουν στους εθνικούς αρμόδιους χειριστές να συμμετάσχουν σε συζητήσεις παρακολούθησης σχετικά με τα συμπεράσματα των θεματικών συνεδριάσεων στο πλαίσιο μικρότερων ομάδων. Διπλωμάτες, εκπρόσωποι του αμυντικού τομέα και εθνικοί οργανισμοί δράσης κατά των ναρκών των υψηλών συμβαλλόμενων μερών θα αποτελέσουν το κοινό-στόχο. Θα προσκληθούν ακόμη περιφερειακοί οργανισμοί και υπογράφοντα κράτη. Θα εξεταστούν επίσης ιδιαίτεροι τρόποι προσέγγισης των υψηλών συμβαλλόμενων μερών που δεν έχουν συμμετάσχει στις πρόσφατες διαδικασίες της CCW, ώστε να μεγιστοποιηθεί η συνεκτίμηση διαφορετικών θέσεων και να επιτευχθεί καλύτερη κατανόηση των προκλήσεων που αντιμετωπίζουν τα εν λόγω κράτη. Τα εργαστήρια επιδιώκουν την προώθηση κοινής αντίληψης σε βασικά ζητήματα και την ανταλλαγή πληροφοριών σχετικά με τις εθνικές και τις περιφερειακές προσπάθειες για την εφαρμογή της CCW, οι οποίες μπορούν να συμβάλουν στη διαμόρφωση προτάσεων για να εξεταστούν κατά τη διάσκεψη αναθεώρησης (1).
            Επιπλέον, τα εργαστήρια θα μπορούσαν να βοηθήσουν τα υψηλά συμβαλλόμενα μέρη να αξιολογήσουν την αποτελεσματικότητα των υφιστάμενων εργαλείων ή οδηγών για την εφαρμογή της CCW και να προσδιορίσουν την ανάγκη νέων, με σκοπό την περαιτέρω υποστήριξη των εθνικών προσπαθειών στον τομέα αυτό, συμπεριλαμβανομένης μιας πιο ενεργού ανταλλαγής πληροφοριών μεταξύ των κρατών. Για παράδειγμα, οι συνεδριάσεις μπορούν να αφιερωθούν στη διερεύνηση των κοινών σημείων και των τάσεων μεταξύ των εθνικών ετήσιων εκθέσεων σχετικά με τη συμμόρφωση με τη CCW και σχετικά με το τροποποιημένο πρωτόκολλο ΙΙ και το πρωτόκολλο V, καθώς και τρόπων συμβολής στην αντιστοίχιση κρατών που χρειάζονται τεχνική βοήθεια με κράτη πρόθυμα να την παράσχουν. Επιπλέον, οι συνεδριάσεις θα μπορούν να επανεξετάσουν την αποτελεσματικότητα και τα πιθανά κενά της στρατηγικής κατά των IED στο πλαίσιο της CCW, με βάση τον εντοπισμό των προκλήσεων στην εθνική και περιφερειακή νομοθεσία, την ετοιμότητα και την ικανότητα αντιμετώπισης της απειλής των IED. Εν προκειμένω, το έργο αυτό θα επιδιώξει τη βελτίωση της συστηματοποίησης και της ψηφιοποίησης των τυποποιημένων πληροφοριών που παρέχονται στις εθνικές εκθέσεις, πράγμα που μπορεί να αυξήσει την προσβασιμότητα στις πληροφορίες και τη διαφάνεια καθώς και την ανάλυση και τη λήψη αποφάσεων βάσει δεδομένων.
            1.2.   Έργο 2: Υποστήριξη της καθολικότητας της ισχύος
            
            1.2.1.   Στόχος του έργου
            Στη CCW συμμετέχουν 125 υψηλά συμβαλλόμενα μέρη και τέσσερα κράτη (Αίγυπτος, Νιγηρία, Σουδάν και Βιετνάμ) που έχουν υπογράψει αλλά δεν έχουν επικυρώσει τη Σύμβαση. Παρά την προσαρμοστικότητα και τη συνάφεια της Σύμβασης προς ένα ευρύ σύνολο πιεστικών παγκόσμιων ζητημάτων, το ποσοστό καθολικής ισχύος της σε ορισμένες περιφέρειες είναι κάτω του 50 %, πράγμα που περιορίζει τη γεωγραφική εμβέλεια της τήρησης των κανόνων της και επηρεάζει τη συμμετοχικότητα και την ποικιλομορφία των προοπτικών σε βασικές συζητήσεις.
            Το σχέδιο δράσης για την προώθηση της καθολικότητας της CCW που εγκρίθηκε από την τρίτη διάσκεψη αναθεώρησης υποστηρίχθηκε με επιτυχία από την κοινή δράση 2007/528/ΚΕΠΠΑ της ΕΕ, της 23ης Ιουλίου 2007, με αποτέλεσμα να αυξηθεί ο αριθμός των υψηλών συμβαλλόμενων μερών της CCW από 100 το 2006 σε 110 το 2009 (2). Κατά την πέμπτη διάσκεψη αναθεώρησης το 2016, τα υψηλά συμβαλλόμενα μέρη της CCW αναγνώρισαν ότι η καθολική ισχύς της Σύμβασης είναι ζωτικής σημασίας για την επιτυχία της και έδωσαν εντολή στους αρμόδιους υπαλλήλους να εξετάσουν το ενδεχόμενο εκπόνησης νέου σχεδίου δράσης (CCW/CONF.V/10). Το έργο αυτό έχει ως στόχο να υποστηρίξει τα κράτη που δεν είναι συμβαλλόμενα μέρη να κατανοήσουν σε βάθος τον σκοπό και τη λειτουργία της Σύμβασης καθώς και τα οφέλη της προσχώρησης, και να τα ενθαρρύνει να συμμετέχουν περισσότερο στις συνεδριάσεις της CCW και στις σχετικές δραστηριότητες. Επιδιώκει να αναλύσει τις προκλήσεις για την προαγωγή της καθολικότητας της Σύμβασης και να βοηθήσει τους αρμόδιους υπαλλήλους και τα κράτη να διεξαγάγουν δράσεις προβολής με συντονισμένο, βιώσιμο και καινοτόμο τρόπο. Επιπλέον, το έργο αναμένεται να διευρύνει και να υποστηρίξει το δίκτυο εμπειρογνωμόνων και αρμόδιων χειριστών σε εθνικό επίπεδο, οι οποίοι θα συνεχίσουν να συνεργάζονται με την κοινότητα της CCW πέραν του κύκλου του έργου. Αυτό θα τους επιτρέψει να αυξήσουν την ευαισθητοποίηση και την κατανόηση της CCW στα περιφερειακά και εγχώρια φόρουμ, μεταξύ άλλων για να αξιοποιήσουν τις ευκαιρίες προσχώρησης στη Σύμβαση κρατών που δεν ανήκουν στα υψηλά συμβαλλόμενα μέρη. Με τη σειρά του, το δίκτυο αυτό θα διευρύνει το σύνολο των διαθέσιμων ομιλητών για τις συνεδριάσεις εμπειρογνωμόνων της CCW.
            Δεδομένου ότι η απαίτηση να συναινέσουν τα κράτη να δεσμευθούν από τουλάχιστον δύο πρωτόκολλα κατά την προσχώρησή τους στη Σύμβαση διαφοροποιεί τη συμμετοχή τους σε κάθε πρωτόκολλο, το έργο αυτό θα υποστηρίξει επίσης την καθολική ισχύ και των πρωτοκόλλων της Σύμβασης (3).
            1.2.2.   Προσδοκώμενα αποτελέσματα του έργου
            
                        α)
                     
                     
                        Συμβολή στη χάραξη συντονισμένης στρατηγικής προσέγγισης μεταξύ των αρμόδιων υπαλλήλων και των υψηλών συμβαλλόμενων μερών για την καθολικότητα της ισχύος.
                     
                  
                        β)
                     
                     
                        Βαθύτερη κατανόηση της CCW από τις εθνικές αρμόδιες αρχές και τους εμπειρογνώμονες.
                     
                  
                        γ)
                     
                     
                        Δημιουργία δικτύου εμπειρογνωμόνων και αρμόδιων χειριστών για συνεχή συμμετοχή στο πλαίσιο των προσπαθειών για την καθολική ισχύ και την εφαρμογή της CCW σε εθνικό ή περιφερειακό επίπεδο.
                     
                  
                        δ)
                     
                     
                        Αύξηση του αριθμού των κρατών που δεν είναι υψηλά συμβαλλόμενα μέρη και έχουν δεσμευθεί να προσχωρήσουν στην CCW και να συμμετάσχουν σε δραστηριότητες της CCW.
                     
                  
                        ε)
                     
                     
                        Πιο ισορροπημένη από γεωγραφική άποψη τήρηση της CCW και των πρωτοκόλλων της.
                     
                  
                        στ)
                     
                     
                        Ανάπτυξη στοιχείων προς εξέταση από τους αρμόδιους υπαλλήλους για πιθανή εκπόνηση επικαιροποιημένου σχεδίου δράσης σχετικά με την καθολικότητα της ισχύος.
                     
                  1.2.3.   Περιγραφή του έργου
            Θα πραγματοποιηθούν έως και έξι υποπεριφερειακά εργαστήρια για την καθολικότητα της ισχύος. Σύμφωνα με το τελευταίο σχέδιο δράσης για την καθολικότητα της ισχύος (4), θα δοθεί προτεραιότητα σε κράτη που δεν είναι συμβαλλόμενα μέρη και έχουν πληγεί από νάρκες και εκρηκτικά κατάλοιπα πολέμου και σε περιφέρειες με χαμηλά ποσοστά προσχώρησης, όπως προτείνεται κατωτέρω:
            
                        
                           Περιφέρεια
                        
                     
                     
                        
                           Υποπεριφέρειες-στόχοι
                        
                     
                  
                        Αφρική
                     
                     
                        Όλες
                     
                  
                        Ασία και Ειρηνικός
                     
                     
                        Νοτιοανατολική Ασία
                        Ειρηνικός
                     
                  
                        Ανατολική Ευρώπη
                     
                     
                        Καύκασος
                     
                  
                        Λατινική Αμερική και Καραϊβική
                     
                     
                        Καραϊβική
                     
                  Η διάρκεια και το περιεχόμενο των εργαστηρίων θα είναι προσαρμοσμένα στις υποπεριφερειακές συνθήκες, προτεραιότητες και ικανότητες, συμπεριλαμβανομένου του αντικτύπου των διαφόρων ειδών όπλων που εμπίπτουν στην αρμοδιότητα της CCW. Το έργο θα υλοποιηθεί σε στενό συντονισμό με τα τρία περιφερειακά κέντρα του UNODA στην Αφρική, την Ασία και τον Ειρηνικό, τη Λατινική Αμερική και την Καραϊβική.
            Δεδομένης της σημασίας της στρατιωτικής εμπειρογνωμοσύνης και της ανθρωπιστικής δράσης για την εφαρμογή της Σύμβασης, θα προσκληθούν επίσης εκπρόσωποι του αμυντικού τομέα και των εθνικών υπηρεσιών άρσης ναρκοπεδίων και αντιεκρηκτικής προστασίας, πέραν των εμπειρογνωμόνων σε ζητήματα διπλωματικής πολιτικής. Τα εργαστήρια θα επιδιώξουν επίσης τη συμμετοχή υψηλών συμβαλλόμενων μερών της CCW από την αντίστοιχη περιφέρεια, ώστε να καταστεί δυνατή η ανταλλαγή μεταξύ ομοτίμων, καθώς και εκπροσώπων περιφερειακών οργανώσεων. Όπου είναι δυνατό, θα προσκαλούνται αρμόδιοι υπάλληλοι της CCW και εγκατεστημένοι στη Γενεύη εκπρόσωποι των αντίστοιχων κρατών που δεν είναι συμβαλλόμενα μέρη.
            Για τα κράτη που δεν αποτελούν υψηλά συμβαλλόμενα μέρη και επιδεικνύουν ενδιαφέρον να συμμετάσχουν στη CCW κατά τη διάρκεια των υποπεριφερειακών εργαστηρίων, μπορεί να οργανωθεί ειδικός διάλογος ανά χώρα, με μεγαλύτερη ομάδα ενδιαφερομένων. Επιπλέον, θα υπάρξει εκ νέου επαφή με όλους τους συμμετέχοντες στα εργαστήρια προς το τέλος του έργου με σκοπό την ανατροφοδότηση και την επανεξέταση της προόδου.
            Επιπροσθέτως, θα διοργανωθούν συζητήσεις σε μικρές ομάδες μεταξύ των υψηλών συμβαλλόμενων μερών ενός συγκεκριμένου πρωτοκόλλου και εκείνων που είναι μέρη της Σύμβασης αλλά δεν έχουν προσχωρήσει στο εν λόγω πρωτόκολλο, ώστε τα μέρη του συγκεκριμένου πρωτοκόλλου να μπορέσουν να απαντήσουν στους προβληματισμούς εκείνων που δεν είναι μέρη καθώς και στα ερωτήματά τους σχετικά με την εφαρμογή και τη συμμόρφωση σε εθνικό επίπεδο. Με τον τρόπο αυτό, προωθείται η καθολική ισχύς όχι μόνο της CCW στο σύνολό της αλλά και των πρωτοκόλλων της.
            Θα συγκεντρωθεί ή θα εκπονηθεί ποικίλο εκπαιδευτικό και επικοινωνιακό υλικό σχετικά με τη CCW και θα είναι διαθέσιμο στη σελίδα του έργου στον δικτυακό τόπο του UNODA. Το έργο αυτό θα βασιστεί στην επιτυχία και στα διδάγματα που αντλήθηκαν από τις δραστηριότητες για την καθολικότητα της ισχύος που διεξήχθησαν στο πλαίσιο της κοινής δράσης του Συμβουλίου της Ευρωπαϊκής Ένωσης του 2007 προς υποστήριξη της CCW (2007/528/ΚΕΠΠΑ), καθώς και σε παρόμοιες προσπάθειες άλλων συμβάσεων περί αφοπλισμού με έδρα τη Γενεύη.
            1.3.   Έργο 3: Διευκόλυνση των συζητήσεων σχετικά με ανεπαρκώς διερευνημένα, αναδυόμενα και οριζόντια ζητήματα που παρουσιάζουν ενδιαφέρον για τη CCW
            
            1.3.1.   Στόχος του έργου
            Το έργο αυτό έχει ως στόχο να εντοπίσει και να εξετάσει, σε στενό συντονισμό με τους αρμόδιους υπαλλήλους της CCW, ανεπαρκώς διερευνημένα, αναδυόμενα και οριζόντια ζητήματα που παρουσιάζουν ενδιαφέρον για τη Σύμβαση, συμπληρωματικά προς την τυπική διαδικασία. Οι δραστηριότητες θα παράσχουν στα υψηλά συμβαλλόμενα μέρη της CCW ένα άτυπο φόρουμ, με έδρα τη Γενεύη, για τη διερεύνηση των ζητημάτων αυτών μέσω πολυσυμμετοχικής ανταλλαγής, με σκοπό την καλύτερη κατανόηση των διασυνδέσεων μεταξύ των διαφόρων ζητημάτων και τη διασφάλιση της συμπληρωματικότητας των προσπαθειών εντός και μεταξύ των τομέων.
            1.3.2.   Προσδοκώμενα αποτελέσματα του έργου:
            
                        α)
                     
                     
                        Διεξοδικοί και διαπεριφερειακοί πολυμερείς διάλογοι για την παρακολούθηση ζητημάτων που δεν έχουν διερευνηθεί επαρκώς κατά τις συνεδριάσεις της CCW και σε άλλα φόρουμ.
                     
                  
                        β)
                     
                     
                        Εκπόνηση εγγράφων αποτελεσμάτων και συμπερασμάτων όπου εκτίθενται τα ζητήματα που προέκυψαν και συζητήθηκαν, καθώς επίσης, κατά περίπτωση, των στόχων και των συστάσεων για περαιτέρω δράση, με σκοπό την παροχή ουσιαστικής συμβολής στις συνεδριάσεις της CCW, ιδίως στις συνεδριάσεις εμπειρογνωμόνων.
                     
                  
                        γ)
                     
                     
                        Δημιουργία δικτύου εμπειρογνωμόνων, αρμόδιων χειριστών, διεθνών και περιφερειακών οργανισμών, της πανεπιστημιακής κοινότητας, της κοινωνίας των πολιτών, της βιομηχανίας και της νεολαίας για συμμετοχή στις συζητήσεις της CCW.
                     
                  
                        δ)
                     
                     
                        Διάδοση πρωτοβουλιών, εκδηλώσεων και αναλυτικών πορισμάτων που σχετίζονται με τη CCW και παρουσιάζουν ενδιαφέρον για τη Σύμβαση στο πλαίσιο του δικτύου και στο ευρύτερο κοινό.
                     
                  
                        ε)
                     
                     
                        Προώθηση της ισόρροπης εκπροσώπησης των φύλων μεταξύ των εμπειρογνωμόνων που συμμετέχουν στις συνεδριάσεις της CCW και σε σχετικές συζητήσεις.
                     
                  1.3.3.   Περιγραφή του έργου
            Ορισμένες δραστηριότητες μπορούν ήδη να προσδιοριστούν, ενώ άλλες θα προκύψουν ως αποτέλεσμα των αποφάσεων της έκτης διάσκεψης αναθεώρησης όταν ξεκινήσει το έργο. Στη συνέχεια, το έργο θα εντοπίσει ζητήματα τα οποία δεν έχουν ακόμα διερευνηθεί επαρκώς αλλά χρήζουν περαιτέρω ανάλυσης και συζήτησης. Με βάση αυτή τη διαδικασία, θα πραγματοποιηθεί υπό την αιγίδα της πανεπιστημιακής κοινότητας και της βιομηχανίας σειρά υβριδικών συζητήσεων στρογγυλής τραπέζης και σεμιναρίων/διαδικτυακών σεμιναρίων για τις συζητήσεις εμπειρογνωμόνων και αρμόδιων χειριστών, προκειμένου να επισημανθούν και να εξεταστούν περαιτέρω τα ζητήματα αυτά. Οι θεματικές προτάσεις περιλαμβάνουν, μεταξύ άλλων, την εξέλιξη της Σύμβασης, καινοτόμες προσεγγίσεις για την εκπλήρωση του σκοπού και των στόχων της Σύμβασης και των πρωτοκόλλων της καθώς και την ουσιαστική συμμετοχή των γυναικών στις αποφάσεις για τον αφοπλισμό, την πολιτική και τον προγραμματισμό. Επίσης, και στο μέτρο του δυνατού, θα διοργανωθούν παράλληλες εκδηλώσεις για τα θέματα αυτά στη Γενεύη στο περιθώριο των συνεδριάσεων της CCW.
            Επιπλέον, θα καταγραφούν οι βασικοί παράγοντες στις κυβερνήσεις, τους διεθνείς και περιφερειακούς οργανισμούς, την πανεπιστημιακή κοινότητα, την κοινωνία των πολιτών, τις ομάδες νέων και τη βιομηχανία, καθώς και οι υφιστάμενες και προγραμματισμένες πρωτοβουλίες τους που μπορεί να εμπλουτίσουν τις συζητήσεις σχετικά με τη CCW, ώστε να υποστηριχθούν οι μελλοντικές προσπάθειες εφαρμογής. Με βάση τα ανωτέρω, θα συλλεχθούν και θα διαδοθούν πληροφορίες σχετικά με προσεχείς εκδηλώσεις και πρωτοβουλίες που διοργανώνονται από βασικούς παράγοντες, καθώς και σχετικά με τα πορίσματα και τα συμπεράσματα μελετών και ερευνών που παρουσιάζουν ενδιαφέρον για τη CCW.
            Τα αποτελέσματα και τα συμπεράσματα όλων των δραστηριοτήτων στο πλαίσιο αυτού του έργου θα συγκεντρωθούν, θα μεταφραστούν εάν είναι εφικτό και θεωρηθεί χρήσιμο, και θα διατεθούν στο κοινό, ώστε, μεταξύ άλλων, να προσελκυστούν νέα ενδιαφερόμενα μέρη χωρίς αποκλεισμούς από γεωγραφική και γλωσσική άποψη. Επιπλέον, εάν είναι εφικτό και σκόπιμο, θα προγραμματιστούν δραστηριότητες παρακολούθησης, στο πλαίσιο των οποίων θα ζητηθεί η γνώμη βασικών ενδιαφερόμενων μερών, όπως οι σημερινοί και πρώην αρμόδιοι υπάλληλοι της CCW.
            
               2.   ΜΕΘΟΔΟΛΟΓΙΑ
            
            Οι δραστηριότητες αυτού του έργου θα διεξαχθούν κυρίως διαδικτυακά, ενώ το υλικό θα εκπονηθεί και θα διανεμηθεί σε ψηφιακή μορφή. Αξίζει να σημειωθούν ως εξαιρέσεις οι δραστηριότητες όπου είναι δυνατή η φυσική παρουσία και οι οποίες δεν μπορούν να υποκατασταθούν από εξ αποστάσεως ρυθμίσεις, ή όπου η δια ζώσης παρουσία είναι οικονομικά αποδοτικότερη από την εικονική. Επιπλέον, θα συγκεντρωθούν περιλήψεις των θεματικών συνεδριάσεων και των συζητήσεων εμπειρογνωμόνων και θα καταστούν διαθέσιμες στα υψηλά συμβαλλόμενα μέρη της CCW και σε άλλους ενδιαφερόμενους φορείς στον δικτυακό τόπο του έργου.
            
               3.   ΥΠΟΒΟΛΗ ΕΚΘΕΣΕΩΝ ΚΑΙ ΑΞΙΟΛΟΓΗΣΗ
            
            Το UNODA θα υποβάλει στον ύπατο εκπρόσωπο και στην Επιτροπή τελική οικονομική και αναλυτική έκθεση που θα περιέχει, μεταξύ άλλων, τα διδάγματα που αντλήθηκαν, καθώς και συνοπτική έκθεση ανά εξάμηνο σχετικά με την επιτευχθείσα πρόοδο.
            
               4.   ΔΙΑΡΚΕΙΑ
            
            Η προτεινόμενη διάρκεια υλοποίησης του έργου είναι είκοσι τέσσερις μήνες.
            
               5.   ΠΡΟΒΟΛΗ ΤΗΣ ΕΕ
            
            Θα ληφθούν όλα τα κατάλληλα μέτρα για να προβληθεί το γεγονός ότι οι διεξαγόμενες δραστηριότητες έχουν χρηματοδοτηθεί από την Ένωση. Τα μέτρα αυτά θα εφαρμοστούν σύμφωνα με το εγχειρίδιο επικοινωνίας και προβολής για τις εξωτερικές δράσεις της ΕΕ, που έχει εκπονηθεί και δημοσιευθεί από την Ευρωπαϊκή Επιτροπή. Η προβολή της συμβολής της Ένωσης θα εξασφαλιστεί με κατάλληλη σήμανση και δημοσιότητα, ώστε να αναδεικνύεται ο ρόλος της Ένωσης, να διασφαλίζεται η διαφάνεια των δράσεών της και να ενισχύεται η ευαισθητοποίηση ως προς τους λόγους που οδήγησαν στην έκδοση της συγκεκριμένης απόφασης, καθώς και ως προς τη στήριξη της εν λόγω απόφασης από την Ένωση και τα αποτελέσματα που επιτεύχθηκαν. Το υλικό που θα παραχθεί από τα έργα θα φέρει σε εμφανές σημείο τη σημαία της Ένωσης σύμφωνα με τις κατευθυντήριες γραμμές της Ένωσης για την ορθή χρήση και αναπαραγωγή της σημαίας.
            
               6.   ΦΟΡΕΑΣ ΥΛΟΠΟΙΗΣΗΣ
            
            Η υλοποίηση του έργου αυτού θα ανατεθεί στο UNODA, σύμφωνα με τη χρηματοδοτική συμφωνία που θα συναφθεί μεταξύ της Ευρωπαϊκής Επιτροπής και του UNODA.
            Το έργο θα υλοποιηθεί σε στενό συντονισμό και σε συνεργασία με τα τρία περιφερειακά κέντρα του UNODA στην Αφρική, την Ασία και τον Ειρηνικό, τη Λατινική Αμερική και την Καραϊβική. Θα επιδιωχθούν ενεργά ευκαιρίες για κοινές δραστηριότητες ή δραστηριότητες παρακολούθησης με εταίρους (όπως το UNIDIR, η ΔΕΕΣ και η UNMAS) και άλλους οργανισμούς, ανάλογα με την περίπτωση, προκειμένου να αποφευχθούν οι επικαλύψεις, να πολλαπλασιαστεί ο αντίκτυπος κάθε προσπάθειας και να μεγιστοποιηθεί η διάδοση των αποτελεσμάτων.
            
               (1)  Εάν οι συνθήκες δεν επιτρέψουν τη διοργάνωση περιφερειακών ή υποπεριφερειακών εργαστηρίων πριν από τη διάσκεψη αναθεώρησης, θα εξεταστεί το ενδεχόμενο να πραγματοποιηθούν μετά τη διάσκεψη δραστηριότητες για την παρακολούθηση της εφαρμογής των αποφάσεων στις οποίες αυτή θα καταλήξει.. Τα συμπεράσματα και οι προτάσεις των περιφερειακών συζητήσεων θα κοινοποιηθούν στους εκπροσώπους που είναι εγκατεστημένοι στη Γενεύη, ως συμβολή στην ανάπτυξη του σχεδίου τους για τον σκοπό αυτό.
            
               (2)  Τέσσερα κράτη της Αφρικής, δύο από τη Μέση Ανατολή και τη Μεσόγειο, ένα από την Κεντρική Ασία, ένα από τη Λατινική Αμερική και την Καραϊβική και δύο από την Ευρώπη.
            
               (3)  Πρωτόκολλο I σχετικά με τα μη ανιχνεύσιμα θραύσματα (118 υψηλά συμβαλλόμενα μέρη), τροποποιημένο πρωτόκολλο II σχετικά με τις απαγορεύσεις ή τους περιορισμούς στη χρήση των ναρκών, των παγίδων και άλλων μηχανισμών, όπως τροποποιήθηκε στις 3 Μαΐου 1996 (106 υψηλά συμβαλλόμενα μέρη), πρωτόκολλο III σχετικά με τις απαγορεύσεις ή τους περιορισμούς στη χρήση των εμπρηστικών όπλων (115 υψηλά συμβαλλόμενα μέρη), πρωτόκολλο IV σχετικά με τα λέηζερ που προκαλούν τύφλωση (109 υψηλά συμβαλλόμενα μέρη) και πρωτόκολλο V για τα εκρηκτικά κατάλοιπα πολέμου (96 υψηλά συμβαλλόμενα μέρη). Το αρχικό πρωτόκολλο ΙΙ που εγκρίθηκε το 1980 εξακολουθεί επίσης να ισχύει με 95 υψηλά συμβαλλόμενα μέρη, εκ των οποίων ορισμένα δεν έχουν προσχωρήσει στην τροποποιημένη του μορφή.
            
               (4)  Ταχεία εφαρμογή του σχεδίου δράσης για την καθολική ισχύ της Σύμβασης και των πρωτοκόλλων που προσαρτώνται σε αυτή» (CCW/CONF.IV/4/Add.1)